Perechea româno-olandeză Horia Tecău/Jean-Julien Rojer a câştigat titlul în proba de dublu a turneului ATP de la Dubai (Emiratele Arabe Unite), dotat cu premii totale de 2.623.485 dolari, sâmbătă, după ce a învins în finală cuplul Jamie Cerretani (SUA)/Leander Paes (India) cu 6-2, 7-6 (2).

Foto: Shutterstock

Tecău şi Rojer, favoriţii numărul doi, şi-au trecut în palmares al doilea titlu consecutiv la Dubai, după o oră şi 27 de minute.

Cuplul româno-olandez a avut procentaje foarte bune la serviciu, 75% puncte câştigate cu primul şi 76% cu al doilea.

Învingătorii vor primi un cec de 170.270 dolari şi 500 de puncte ATP.

Pentru român a fost a 52-a finală de dublu din carieră şi prima din 2018.

Horia Tecău are acum 34 de titluri câştigate la dublu şi 18 finale pierdute. A câştigat 17 titluri alături de Rojer (în 2014 la Zagreb, Casablanca, Bucureşti, s-Hertogenbosch, Washington, Shenzhen, Beijing şi Valencia, trei în 2015 la Rotterdam, Wimbledon şi Turneul Campionilor de la Londra, unul în 2016, la Madrid, şi în 2017, la Dubai, Geneva, Winston-Salem, US Open, la Dubai în 2028), pierzând patru finale, în 2014 la Rotterdam, în 2015 la Sydney şi Nisa şi în 2016 la Cincinnati.

Are şi trei titluri cu Max Mirnîi (Bucureşti, s-Hertogenbosch, Beijing - toate în 2013), zece alături de Robert Lindstedt (2012 - Bucureşti, s-Hertogenbosch, Bastad, Cincinnati, 2011 - Bastad, Casablanca, 2010 - New Haven, Bastad, s-Hertogenbosch şi Casablanca). Horia a mai câştigat în 2011 alături de Victor Hănescu (Acapulco) şi belgianul Dick Norman (Zagreb), în 2010 alături de Marcus Daniell (Auckland), iar în 2016 alături de Florin Mergea la Bucureşti. Horia a ieşit învingător în 2012 şi în proba de dublu mixt la Australian Open (cu Bethanie Mattek-Sands).

Horia Tecău pierdut 18 finale la dublu: anul trecut la Jocurile Olimpice (alături de Florin Mergea), în 2016 la Cincinnati, 2015 la Sydney şi Nisa, în 2014 la Rotterdam, toate alături de Rojer, în 2013 la Sydney şi Delray Beach, ambele alături de Max Mirnîi, în 2012 la Rotterdam, Madrid şi Wimbledon, 2011 la Beijing, Washington, Wimbledon, s-Hertogenbosch, Brisbane, 2010 la Wimbledon, toate alături de Lindstedt, şi în 2009 la Stuttgart (alături de Hănescu) şi la Kitzbuehel (pereche cu Andrei Pavel). De asemenea, Tecău a fost învins în finala probei de dublu mixt în 2014 la Australian Open, alături de Sania Mirza (India).

Sursa: Agerpres